༡༩༩༢ལོར་ཡ་ངལ་དགེ་བཤེས་འཕྲིན་ལས་ཉི་མ་མཆོག་ཐོབ་རྒྱལ་གསར་པའི་སྨན་རིའི་སློབ་དཔོན་གྱི་གསེར་ཁྲིར་མངའ་གསོལ་མཛད་པ་དང་།རྨ་རོང་དགེ་བཤེས་ཉི་མ་དབང་རྒྱལ་མཆོག་ཁྲི་བརྟན་ནོར་བུ་རྩེའི་མཁན་པོའི་བཞུགས་ཁྲིར་མངའ་གསོལ་མཛད།ལོ་དེར་གངས་ལྗོངས་སུ་ཕེབས་ཐེངས་གཉིས་པ་བསྐྱངས་ཏེ་གཤེན་སྲན་ནོར་བུ་དབང་རྒྱལ་མཆོག་ལ་གསང་ཆེན་མ་རྒྱུད་ཀྱི་དབང་བཞི་རྗེས་གནང་དང་བཅས་བསྩལ་བ་དང་།ལྷག་པར་བོན་འབངས་བླ་སྤྲུལ་དུ་མར་གདམས་པའི་འབྲེལ་བཞག་དང་།བྱིན་རླབས་རྗེས་གནང་།བསྟན་པ་འཛིན་སྐྱོང་སྤེལ་གསུམ་གྱི་བཀའ་སློབ་ལམ་སྟོན་བཅས་གནང་།གཡུང་དྲུང་བོན་གྱི་བཀའ་བརྟེན་འགྱུར་གཉིས་ཀྱི་གཙོས་གསུང་རབ་པོ་ཏི་སྟོང་ཕྲག་དུ་མ་བསླུ་སྒྲུབ་གནང་ནས་བལ་ཡུལ་དུ་གདན་དྲངས་པས་བོན་གྱི་བཀའ་འགྱུར་རིན་པོ་ཆེ་རྒྱ་བལ་ཡུལ་དུ་དར་བའི་ཐོག་མ་འདི་ཡིན་ནོ།།